இன்று அமெரிக்கா எதிர்கொள்ளும் சமூகப் பொருளாதாரப் பிரச்னைகளை வைத்துப் பார்த்தால், நியாயமாக அதிபர் ஒபாமா வெற்றி அடைந்திருக்கக் கூடாது. இந்த அளவுக்கு வேலையில்லாத் திண்டாட்டம் நிலவிய காலகட்டங்களில் எல்லாம் மக்களின் கோபமும், ஆவேசமும் ஆட்சி மாற்றத்தைக் கொடுத்திருக்கிறது. 70 ஆண்டுகளுக்கு முன்னால் அமெரிக்கா சந்தித்த மிகப்பெரிய பொருளாதாரத் தேக்க காலத்தில் அதிபராக இருந்த பிராங்க்ளின் ரூஸ்வெல்ட்டுக்குப் பிறகு, 8% வேலையில்லாத் திண்டாட்டம் இருந்தும் மீண்டும் மக்களால் தேர்ந்தெடுக்கப்பட்ட அதிபர் பராக் ஒபாமா மட்டுமே. இருவருமே ஜனநாயகக் கட்சியைச் சேர்ந்தவர்கள் என்பதையும் குறிப்பிடாமல் இருக்க முடியவில்லை.